J. Burian, poslanec: (2009-10-29):
Dovoľte, aby som predložil tiež pozmeňujúci návrh, ktorý sa týka. Na základe paragrafov 72 ods. 2 zákona Národnej rady č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam tento pozmeňujúci návrh: V doterajšom článku 5 navrhujeme vykonať toto doplnenie: „K článku 5 nový bod 2. V doterajšom článku 5 sa doterajší text označuje ako bod 1, za ktorý sa vkladá nový bod 2, ktorý znie: „Bod 2. Za § 13 h) sa vkladá § 13i), ktorý znie: „§ 13i) Prechodné ustanovenia k úprave účinnej od 1. decembra 2009. Bankové povolenie na tuzemské prevody peňažných prostriedkov, cezhraničné prevody peňažných prostriedkov, ktoré bude udelené Stavebnej sporiteľni pred 1. decembrom 2009 a ktoré je platné k 1. decembru 2009, sa považuje za bankové povolenie podľa tohto zákona na poskytovanie platobných služieb.“.“ Doplnenie nového bodu 2 doterajšieho článku 5 sa navrhuje z dôvodu, aby bolo jednoznačné a nespochybniteľné, že aj bankové povolenie pre tuzemské a cezhraničné prevody peňažných prostriedkov, ktoré boli udelené Stavebnej sporiteľni, podľa doterajších predpisov zostáva v platnosti a považuje sa za mankové povolenie. V doterajšom článku 9 navrhujem vykonať toto doplnenie: „Bod 2. K čl. 9 nový bod 1: V doterajšom článku 9 sa doterajší text označuje ako bod 2, pred ktorý sa vkladá nový bod 1, ktorý znie: „V § 1 ods. 2 doplňujem písmenom h), ktoré znie: „h) o poskytnutí úveru za účelom podľa osobitného zákona pre obmedzenie okruhu osôb vo verejnom záujme a za úrokové sadzby nižšie ako sadzby, ktoré prevládajú na trhu, alebo bezúročne, alebo za iných podmienok, ktoré sú pre sporiteľa rovnaké, alebo výhodnejšie, alebo tie, ktoré prevládajú na trhu a za úrokové sadzby, ktoré nie sú vyššie ako sadzby prevládajúce na trhu.“.“ Poznámka pod čiarou k odkazu 2 znie: „Napríklad zákon 200/1997 Z. z. o Študentskom pôžičkovom fonde v znení neskorších predpisov, zákon č. 607/2003 Z. z. o Štátnom fonde rozvoja bývania v znení neskorších predpisov, § 37 s) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. § 88 – 88d) zákona 483/2001 Z. z. zákona č. z roku 2009 Z. z.“ Navrhovanou úpravou sa rozlišuje výpočet zmlúv, na ktoré sa nevzťahuje zákon o spotrebiteľských úveroch a aj o zmluvy, na základe ktorej sa poskytujú pôžičky študentom vysokých škôl podľa zákona o Študentskom fonde, úvery podľa zákona o Štátnom fonde rozvoja bývania a úvery od Slovenskej konsolidačnej banky. Zároveň žiadam, ak by sme teda neschválili bod spoločnej správy, žiadam na osobitné hlasovanie bod č. 35 spoločnej správy vzhľadom na to, že s týmto bodom priamo súvisí. V doterajšom článku 10 – ďalší pozmeňujúci návrh – v doterajšom článku 10 navrhujeme vykonať toto doplnenie: „Bod 3 čl. 10 nový bod 12: V doterajšom čl. 10 sa za bod 11 vkladá nový bod 12, ktorý znie: „Za dvanástu časť na vkladá 013 časť, ktorá vrátane nadpisu znie: „Mladomanželský úver, § 88a): 1. Dlžníkom zo zmluvy o úvere, ktorým sú manželia alebo manželia a ani jeden z manželov neprekročil 35 rokov veku a zároveň, ktorých manželstvo trvá najviac 2 roky ku dňu podania žiadosti, ďalej len mladomanželia o tento úver, patrí za podmienok ustanovení týmto zákonom príspevok z prostriedkov štátneho rozpočtu. 2. Štátnym príspevkom pre mladomanželov sa rozumie percento, o ktoré štát znižuje výšku úrokovej sadzby určenú v zmluve o mladomanželskom úvere. Percentuálna výška štátneho príspevku pre mladomanželov sa nemôže zmeniť počas celej lehoty splatnosti mladomanželského úveru dohodnutej pri uzatvorení zmluvy o mladomanželskom úvere. Percentuálna výška štátneho príspevku pre mladomanželov pre zmluvy uzatvorené v jednotlivých kalendárnych rokoch sa určuje zákonom o štátnom rozpočte na príslušný rozpočtový rok. Štátny príspevok pre mladomanželov sa zaokrúhľuje na celé eurocenty nahor. 3. Mladomanželom sa štátny príspevok pre mladomanželov poskytne, ak: a) majú spolu ku dňu podania žiadosti o mladomanželský úver priemerný mesačný príjem vypočítaný z príjmu za kalendárny rok predchádzajúci kalendárnemu roku, v ktorom bola podaná žiadosť o mladomanželský úver, najviac vo výške 2,6-násobku priemernej mesačnej nominálnej mzdy zamestnanca v národnom hospodárstve Slovenskej republiky zistený Štatistickým úradom Slovenskej republiky za kalendárny rok predchádzajúci kalendárnemu štvrťroku, ktorý predchádza kalendárnemu štvrťroku, v ktorom bola podaná žiadosť o mladomanželský úver, b) sa banka alebo pobočka zahraničnej banky zaviaže, že mladomanželom od poskytnutia a začatia úročenia mladomanželského úveru počas celej lehoty splatnosti mladomanželského úveru dohodnutej pri uzatvorení zmluvy o mladomanželskom úvere zníži úroková sadzba určená v zmluve o mladomanželskom úvere v rovnakej výške, ako sa určí štátny príspevok pre mladomanželov podľa ods. 2 najmenej však o 1,5 %, c) žiadosť o mladomanželský úver bola podaná od 1. apríla 2010. 4. Na účely výpočtu štátneho príspevku pre mladomanželov na mladomanželský úver poskytnutý v cudzej mene sa vyhláška mladomanželského úveru prepočítava referenčným výmenným kurzom určeným a vyhláseným Európskou centrálnou bankou alebo Národnou bankou Slovenska, ktorý je platný ku dňu uzatvorenia zmluvy o mladomanželskom úvere. 5. Štátny príspevok pre mladomanželov sa poskytne na mladomanželský úver, ktorého výška je najviac 10 tisíc eur. 6. Splátky mladomanželského úveru, vrátane úrokov, na ktorý sa poskytne štátny príspevok pre mladomanželov, sa dohodnú pravidlá v pravidelných mesačných splátkach, ak splátky mladomanželského úveru budú dohodnuté inak, suma prostriedkov poskytnutých ako štátny príspevok pre mladomanželov na takýto mladomanželský úver nemôže prekročiť sumu, ktorá bola poskytnutá ako štátny príspevok pre mladomanželov na takýto mladomanželský úver v prípade pravidelných mesačných splátok.“ „§ 88b: 1. Nárok na štátny príspevok pre mladomanželov voči štátnemu rozpočtu si uplatňujú mladomanželia prostredníctvom banky alebo pobočky zahraničnej banky na základe žiadosti, ktorú jej predložia. 2. Štátny príspevok pre mladomanželov sa poskytne mladomanželom každoročne počas určenej lehoty splatnosti mladomanželského úveru dohodnutej pri uzatvorení zmluvy o mladomanželskom úvere a to iba na jednu zmluvu o mladomanželskom úvere. Za tú istú zmluvu o mladomanželskom úvere sa považuje aj zmena tejto zmluvy, ktorou sa mladomanželský úver zvýši najviac o sumu uvedenú v § 88a ods. 5. 3. Ak mladomanželia uzatvoria viac zmlúv o mladomanželskom úvere, štátny príspevok pre mladomanželov sa poskytuje na tú zmluvu o mladomanželskom úvere, o ktorej to písomne vyhlásia. Ak takéto vyhlásenie obsahuje súčasne viaceré zmluvy o mladomanželskom úvere v jednom kalendárnom roku, mladomanželom zaniká nárok na štátny príspevok pre mladomanželov zo všetkých zmlúv o mladomanželskom úvere na obdobie nasledujúcich 12 mesiacov, pričom táto lehota začína plynúť prvým dňom kalendárneho mesiaca nasledujúceho po prijatí písomnej informácie z ministerstva alebo ním určenej právnickej osoby o existencii viacerých zmlúv o mladomanželskom úvere s uplatňovaným nárokom na štátny príspevok pre mladomanželov. 4. Mladomanželom nepatrí štátny príspevok pre mladomanželov počas obdobia, keď banka alebo pobočka zahraničnej banky z dôvodu omeškania viac ako 90 dní preradí pohľadávku vzniknutú z mladomanželského úveru medzi také zatriedené pohľadávky, pri ktorých sa odôvodnene predpokladá, že nebudú uspokojené v plnej výške ich menovitej hodnoty. 5. Nárok na štátny príspevok pre mladomanželov zaniká, ak mladomanželia: a) prevedú záväzok z mladomanželského úveru na inú osobu s výnimkou im blízkej osoby, pričom blízka osoba musí ku dňu prevodu záväzku spĺňať podmienky podľa § 88a ods. 1 a 3 písm. a); b) predložili pri uzatváraní zmluvy o mladomanželskom úvere so štátnym príspevkom pre mladomanželov nepravdivé údaje o výške priemerného mesačného príjmu alebo nepravdivé údaje o veku; c) sa počas trvania zmluvy o mladomanželskom úvere rozvedú. 6. Ak jeden z mladomanželov alebo obaja mladomanželia zomrú, nárok na štátny príspevok pre mladomanželov prechádza na tú osobu, na ktorú prechádzajú nesplatené záväzky z mladomanželského úveru. 7. Ak mladomanželom zanikne nárok na štátny príspevok pre mladomanželov, podľa ods. 5 písm. b) sú povinní bezodkladne prostredníctvom banky alebo pobočky zahraničnej banky vrátiť štátny príspevok pre mladomanželov, ktorý im bol poskytnutý. 8. Banka a pobočka zahraničnej banky nezodpovedajú za pravdivosť údajov o výške priemerného mesačného príjmu podľa § 88a ods. 3 písm. a).“ „§ 88c: 1. Ministerstvo uhrádza banke a pobočke zahraničnej banky štátny príspevok pre mladomanželov mesačne. 2. Požiadavku na štátny príspevok pre mladomanželov za príslušný mesiac uplatňuje banka a pobočka zahraničnej banky na ministerstve najneskôr do 25. dňa nasledujúceho mesiaca. 3. Ministerstvo poukazuje peňažné prostriedky podľa ods. 2 do 25. dňa mesiaca nasledujúceho po mesiaci, v ktorom bola predložená žiadosť banky alebo pobočky zahraničnej banky o poskytnutie štátneho príspevku pre mladomanželov na osobitný účet banky alebo pobočky zahraničnej banky zriadený na tento účel banke alebo pobočke zahraničnej banky. Z tohto účtu banka alebo pobočka zahraničnej banky mesačne čerpá príslušnú sumu za jednotlivých mladomanželov, ktorí majú nárok na štátny príspevok pre mladomanželov. 4. Zúčtovanie poskytnutého štátneho príspevku pre mladomanželov za príslušný rok vykoná banka a pobočka zahraničnej banky v lehote určenej ministerstvom. 5. Banka a pobočka zahraničnej banky zodpovedá za: a) včasné uplatňovanie nároku na štátny príspevok pre mladomanželov zo štátneho príspevku; b) správne vyčíslenie výšky štátnych príspevkov pre mladomanželov; c) vrátenie štátneho príspevku pre mladomanželov pri nedodržaní podmienok na poskytnutie štátneho príspevku pre mladomanželov.“ „§ 88d: 1. Centrálnu evidenciu zmlúv o mladomanželských úveroch, ktorou sa uplatňuje nárok na štátny príspevok pre mladomanželov, vykoná ministerstvo alebo ním určená právnická osoba. 2. Banky a pobočky zahraničnej banky sú povinné mesačne poskytovať ministerstvu alebo ním určenej právnickej osobe v lehotách a spôsobom a za podmienok dohodnutých s ministerstvom informáciu o novouzavretých zmluvách o mladomanželských úveroch na účely uvedené v ods. 1. Táto informácia musí obsahovať: a) rodné číslo mladomanželov, b) číslo zmluvy o mladomanželskom úvere, c) vyhlásenie o uplatnení nároku na poskytnutie štátneho príspevku pre mladomanželov, d) výšku mladomanželského úveru v eurách, e) výšku mesačnej splátky v eurách, f) termín splatnosti mladomanželského úveru, g) výšku úrokovej sadzby dohodnutej v zmluve o mladomanželskom úvere, výšku štátneho príspevku pre mladomanželov v eurách. 3. Štátny dozor nad dodržiavaním podmienok poskytnutia štátneho príspevku pre mladomanželov vykoná ministerstvo. Ministerstvo je oprávnené požadovať od banky a pobočky zahraničnej banky všetky podklady na kontrolu dodržiavania podmienok poskytovania štátneho príspevku pre mladomanželov. Na výkon tohto štátneho dozoru sa primerane použijú ustanovenia osobitného predpisu. 4. Ak ministerstvo pri výkone štátneho dozoru zistí nedostatky v činnosti banky alebo pobočky zahraničnej banky spočívajúcej v nedodržaní podmienok poskytnutia štátneho príspevku pre mladomanželov, uloží banke alebo pobočke zahraničnej banky povinnosť vrátiť do štátneho rozpočtu sumu vo výške neoprávnene použitého štátneho príspevku pre mladomanželov. 5. Ministerstvo môže popri opatrení podľa ods. 4 uložiť banke alebo pobočke zahraničnej banky v závislosti od závažnosti porušenia povinností a dĺžke trvania protiprávneho stavu aj pokutu až do výšky dvojnásobku neoprávnene použitej sumy štátneho príspevku pre mladomanželov. Pri nesplnení opatrenia podľa ods. 4 možno pokutu uložiť aj opakovane, najviac však v celkovej sume, ktorá nepresiahne sumu podľa prvej vety. Výnosy z pokút sú príjmom štátneho rozpočtu. 6. Konania podľa ods. 4 a 5 sa vzťahujú na ustanovenia všeobecného predpisu o správnom konaní. 7. Zamestnanci aj členovia orgánov, osoby určené podľa ods. 1 a ministerstvá sú povinné dodržiavať mlčanlivosť o všetkých skutočnostiach súvisiacich s výkonom činnosti podľa ods. 1 až 3. Táto povinnosť mlčanlivosti trvá aj po zrušení poverenia pre túto osobu na vykonanie činnosti podľa ods. 1 po skončení pracovnoprávneho vzťahu, iného právneho vzťahu alebo po skončení výkonu funkcie v orgánoch tejto osoby, ustanovenia § 91 ods. 2 až 7, § 92 ods. 1 až 7 a § 93 týmto nie sú dotknuté.“ Doterajšia 13. časť až 15. časť sa označujú ako 14. až 16. časť. Doterajšie body sa prečíslujú. Doplnením 13. časti mladomanželský úver, § 88a až § 88d sa zavádza nový zvýhodnený úverový produkt, ktorý bude určený pre mladomanželov vo veku, ktorí dosiahnu 35 rokov, ktorých spoločný hrubý príjem nepresahuje 2,6-násobok priemernej nominálnej mzdy v národnom hospodárstve. Tento produkt bude poskytovať banka a pobočky zahraničných bánk a na základe štandardných postupov rizikového hodnotenia klientov. Štátny príspevok bude určený, alebo jeho výška je najviac 10 tisíc eur. Nárok na mladomanželský príspevok voči štátnemu rozpočtu si budú mladomanželia uplatňovať prostredníctvom banky alebo pobočky zahraničných bánk. Ministerstvo financií má zámer určiť v zákone o štátnom rozpočte príspevok pre mladomanželov vo výške 3 % a banky, zvýhodnený mladomanželský úver bude podporovaný nielen štátom, ale bude aj bankami, pobočkami zahraničných bánk minimálne vo výške 1,5 %. V doterajšom článku 28 navrhujeme vykonať túto zmenu: Bod 4 článok 28: „V doterajšom článku 28 na konci sa pripájajú tieto slová: „Okrem ustanovenia čl. 10 bodu 12, teda § 88a až § 88d, ktoré nadobudnú účinnosť 1. apríla 2010.“.“ Čiže navrhuje sa toto ustanovenie, aby bolo platné od 1. apríla 2010. Ja len chcem povedať, že je to veľmi zaujímavý produkt pre mladé rodiny a myslím si, že aj vaše strpenie toho, že bol to pozmeňujúci návrh, ktorý musel byť predložený v plnom znení, že jednoducho nahradí pozitíva tohto pozmeňujúceho návrhu. Zároveň žiadam, aby na osobitné hlasovanie bol prijatý alebo vyňatý bod č. 32 spoločnej správy. Takže vyňal som bod č. 32 spoločnej správy na osobitné hlasovanie a bod 35 a predložil som pozmeňujúci návrh. Ďakujem pekne za trpezlivosť.